Document ID: 32005D0325

KOMISIJAS LĒMUMS
(2005. gada 8. marts),
ar ko Čehiju, Igauniju, Kipru, Latviju, Lietuvu, Maltu un Poliju atbrīvo no pienākuma dažām sugām piemērot Padomes Direktīvas 66/401/EEK, 66/402/EEK, 68/193/EEK, 1999/105/EK un 2002/57/EK attiecīgi par lopbarības augu sēklu, graudaugu sēklu, vīnogulāju veģetatīvās pavairošanas materiāla, meža reproduktīvā materiāla un eļļas augu un šķiedraugu sēklu tirdzniecību
(izziņots ar dokumenta numuru K(2005) 525)
(Autentisks ir teksts tikai čehu, igauņu, grieķu, latviešu, lietuviešu, maltiešu un poļu valodā)
(Teksts attiecas uz EEZ)
(2005/325/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1966. gada 14. jūnija Direktīvu 66/401/EEK par lopbarības augu sēklu tirdzniecību (1), un jo īpaši tās 23.a pantu,
ņemot vērā Padomes 1966. gada 14. jūnija Direktīvu 66/402/EEK par graudaugu sēklu tirdzniecību (2), un jo īpaši tās 23.a pantu,
ņemot vērā Padomes 1968. gada 9. aprīļa Direktīvu 68/193/EEK par vīnogulāju veģetatīvās pavairošanas materiāla tirdzniecību (3), un jo īpaši tās 18.a pantu,
ņemot vērā Padomes 1999. gada 22. decembra Direktīvu 1999/105/EK par meža reproduktīvā materiāla tirdzniecību (4), un jo īpaši tās 20. pantu,
ņemot vērā Padomes 2002. gada 13. jūnija Direktīvu 2002/57/EK par eļļas augu un šķiedraugu sēklu tirdzniecību (5), un jo īpaši tās 28. pantu,
ņemot vērā Čehijas, Igaunijas, Kipras, Latvijas, Lietuvas, Maltas un Polijas iesniegtos lūgumus,
tā kā:
(1)
Direktīvas 66/401/EEK, 66/402/EEK, 68/193/EEK, 1999/105/EK un 2002/57/EK paredz dažus noteikumus attiecībā uz lopbarības sēklu, graudaugu sēklu, vīnogulāju pavairošanas materiāla, meža reproduktīva materiāla un eļļas un šķiedraugu sēklu tirdzniecību. Šīs direktīvas arī paredz, ka, ievērojot zināmus nosacījumus, dalībvalstis pilnībā vai daļēji var atbrīvot no pienākuma piemērot šīs direktīvas attiecībā uz dažiem materiāliem vai sugām.
(2)
Pielikuma I, II un V daļā minēto sugu sēklas dažās dalībvalstīs parasti netiek pavairotas vai tirgotas. Turklāt pielikuma II daļā minēto vīnogulāju audzēšanai un to pavairošanas materiāla tirdzniecībai dažās dalībvalstīs ir ļoti maza ekonomiska nozīme. Koku sugas, kas minētas pielikuma IV daļā, arī nav nozīmīgas dažu dalībvalstu mežsaimniecības mērķiem.
(3)
Kamēr ir spēkā šie nosacījumi, attiecīgās dalībvalstis ir jāatbrīvo no pienākuma piemērot Direktīvu 66/401/EEK, 66/402/EEK, 68/193/EEK, 1999/105/EK un 2002/57/EK noteikumus attiecīgajām sugām un materiāliem.
(4)
Šajā lēmumā paredzētie pasākumi neattiecas uz noteikumiem, ko paredz Komisijas 2003. gada 16. decembra Regula (EK) Nr. 2199/2003, ar ko paredz pārejas posma pasākumus Padomes Regulas (EK) Nr. 1259/1999 par vienoto platībmaksājuma shēmu Čehijas Republikai, Igaunijai, Kiprai, Latvijai, Lietuvai, Ungārijai, Maltai, Polijai, Slovēnijai un Slovākijai piemērošanai par 2004. gadu (6).
(5)
Šajā lēmumā paredzētie pasākumi ir saskaņā ar Pastāvīgās lauksaimniecības, dārzkopības un mežsaimniecības sēklu un pavairošanas materiāla komitejas atzinumu,
IR PIEŅĒMUSI ŠO LĒMUMU.
1. pants
1. Ar šo lēmuma pielikuma I daļā minētās dalībvalstis atbrīvo no pienākuma piemērot Direktīvu 66/401/EEK, izņemot tās 14. panta 1. punktu, attiecībā uz sugām, kas uzskaitītas tabulas pirmajā slejā.
2. Ar šo lēmuma pielikuma II daļā minētās dalībvalstis attiecībā uz sugām, kas uzskaitītas tabulas pirmajā slejā, atbrīvo no pienākuma piemērot Direktīvu 66/402/EEK, izņemot tās 14. panta 1. punktu, un - attiecībā uz Latviju - izņemot 19. panta 1. punktu, kas attiecas uz kukurūzu.
3. Ar šo lēmuma pielikuma III daļā minētās dalībvalstis atbrīvo no pienākuma piemērot Direktīvu 68/193/EEK, izņemot tās 12. pantu un 12.a pantu, attiecībā uz sugām, kas uzskaitītas tabulas pirmajā slejā.
4. Ar šo lēmuma pielikuma IV daļā minētās dalībvalstis atbrīvo no pienākuma piemērot Direktīvu 1999/105/EK, izņemot tās 17. panta 1. punktu, attiecībā uz sugām, kas uzskaitītas tabulas pirmajā slejā.
5. Ar šo lēmuma pielikuma V daļā minētās dalībvalstis attiecībā uz sugām, kas uzskaitītas tabulas pirmajā slejā, atbrīvo no pienākuma piemērot Direktīvu 2002/57/EK, izņemot tās 17. pantu, un - attiecībā uz Maltu - izņemot 9. panta 1. punktu, kas attiecas uz saulgriezēm.
2. pants
Šis lēmums ir adresēts Čehijas Republikai, Igaunijas Republikai, Kipras Republikai, Latvijas Republikai, Lietuvas Republikai, Maltas Republikai un Polijas Republikai.
Briselē, 2005. gada 8. martā

Labels: 17
3
6
18
15